138 politieke partye dalk gederegistreer(Foto: Twitter via @IECSouthAfrica) Die Onafhanklike Verkiesingskommissie het 138 politieke partye geïdentifiseer wat moontlik gederegistreer kan word indien hulle nie voor 31 Maart skriftelik hul voornemens bevestig om geregistreer te bly nie. Kragtens artikel 15(6) van die Verkiesingswet moet ŉ party, wat nie op regeringsvlak verteenwoordig word nie, hul registrasie jaarliks voor die einde van Januarie hernu, het Kate Bapela, woordvoerder van die OVK, verduidelik. Van die 450 politieke partye wat tans geregistreer is, word 93 op nasionale, provinsiale of munisipale vlak verteenwoordig. Altesaam 219 partye het die afgelope twee jaar aan ŉ verkiesing deelgeneem of het onlangs die kommissie in kennis gestel van hul voornemens om hul registrasie te hernu. Die OVK het briewe en SMS-boodskappe aan die oorblywende 138 geregistreerde partye gestuur om hulle in kennis te stel dat hulle voor 31 Maart 2020 hul registrasie moet hernu of hulle sal gederegistreer word. ŉ Lys van die partye wat gederegistreer is, sal in April in die Staatskoerant gepubliseer word.